CELEX: 32020R1434
Language: hu
Date: 2020-10-09 00:00:00
Title: A Bizottság (EU) 2020/1434 rendelete (2020. október 9.) az 1606/2002/EK európai parlamenti és tanácsi rendelettel összhangban egyes nemzetközi számviteli standardok elfogadásáról szóló 1126/2008/EK rendeletnek az IFRS 16 nemzetközi pénzügyi beszámolási standard tekintetében történő módosításáról (EGT-vonatkozású szöveg)

12.10.2020   
               
               
                  HU
               
               
                  Az Európai Unió Hivatalos Lapja
               
               
                  L 331/20
               
            
         A BIZOTTSÁG (EU) 2020/1434 RENDELETE
         (2020. október 9.)
         az 1606/2002/EK európai parlamenti és tanácsi rendelettel összhangban egyes nemzetközi számviteli standardok elfogadásáról szóló 1126/2008/EK rendeletnek az IFRS 16 nemzetközi pénzügyi beszámolási standard tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a nemzetközi számviteli standardok alkalmazásáról szóló, 2002. július 19-i 1606/2002/EK európai parlamenti és tanácsi rendeletre (1) és különösen annak 3. cikke (1) bekezdésére,
         mivel:
         
                     (1)
                  
                  
                     Az 1126/2008/EK bizottsági rendelettel (2) elfogadásra kerültek egyes, 2008. október 15-én érvényben lévő nemzetközi számviteli standardok és értelmezések.
                  
               
                     (2)
                  
                  
                     A COVID-19-világjárvány példátlan külső sokkhatást okozott az Unió és gazdasága számára, és olyan intézkedéseket tett szükségessé, amelyek célja, hogy lehetőség szerint enyhítsék a polgárokra és a vállalkozásokra gyakorolt káros hatásokat.
                  
               
                     (3)
                  
                  
                     A tagállamok és az Unió intézkedéseket hoztak annak érdekében, hogy pénzügyi könnyítéseket nyújtsanak a vállalkozásoknak – ideértve az állami és a magánkezdeményezésű fizetési moratóriumokat is –, megelőzzék a szükségtelen csődöket és a munkahelyek megszűnését, valamint támogassák a gyors helyreállítást.
                  
               
                     (4)
                  
                  
                     A Nemzetközi Számviteli Standardok Testülete (IASB) 2020. május 28-án a Covid19-hez kapcsolódó bérleti könnyítéseket tett közzé (az IFRS 16 nemzetközi pénzügyi beszámolási standard – lízingek – módosítása).
                  
               
                     (5)
                  
                  
                     Az IFRS 16 módosítása a COVID-19-hez kapcsolódó opcionális, ideiglenes működési könnyítést biztosít a lízingdíj-fizetési moratóriumban részesülő lízingbevevők számára, anélkül, hogy aláásná a vállalatok által bejelentett pénzügyi információk relevanciáját és hasznosságát. Az Európai Pénzügyi Beszámolási Tanácsadó Csoporttal folytatott konzultációt követően a Bizottság arra a következtetésre jutott, hogy az IFRS 16 standard módosítása megfelel az 1606/2002/EK rendelet 3. cikkének (2) bekezdésében megállapított elfogadási kritériumoknak.
                  
               
                     (6)
                  
                  
                     Az IASB az IFRS 16 standard módosításai hatálybalépésének napjaként 2020. június 1-jét tűzte ki. Ezért e rendelet rendelkezéseit az érintett kibocsátók jogbiztonsága és az 1126/2008/EK rendeletben megállapított más számviteli standardokkal való összhang érdekében visszamenőleges hatállyal kell alkalmazni.
                  
               
                     (7)
                  
                  
                     A COVID19-cel kapcsolatosan biztosított, említett működési könnyítések sürgősségére tekintettel e rendeletnek az Európai Unió Hivatalos Lapjában való kihirdetését követő napon hatályba kell lépnie.
                  
               
                     (8)
                  
                  
                     Az 1126/2008/EK rendeletet ezért ennek megfelelően módosítani kell.
                  
               
                     (9)
                  
                  
                     Az ebben a rendeletben előírt intézkedések összhangban vannak a Számviteli Szabályozó Bizottság véleményével,
                  
               ELFOGADTA EZT A RENDELETET:
         
            1. cikk
            Az 1126/2008/EK rendelet mellékletében az IFRS 16 Lízingek nemzetközi pénzügyi beszámolási standard e rendelet mellékletének megfelelően módosul.
         
         
            2. cikk
            Az 1. cikkben említett módosításokat minden társaságnak legkésőbb 2020. június 1-jétől alkalmaznia kell a 2020. január 1-jén vagy azt követően kezdődő pénzügyi évekre.
         
         
            3. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. október 9-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 243., 2002.9.11., 1. o.
         
         
            (2)  A Bizottság 1126/2008/EK rendelete (2008. november 3.) az 1606/2002/EK európai parlamenti és tanácsi rendelettel összhangban egyes nemzetközi számviteli standardok elfogadásáról (HL L 320., 2008.11.29., 1. o.).
      
      
         
            MELLÉKLET
            A Covid19-re tekintettel nyújtott bérleti könnyítések
            Az IFRS 16 standard módosítása
            Az IFRS 16 standard módosítása Lízingek
            
            A standard a 46A., 46B., 60A., C1A., C20A. és C20B. bekezdéssel egészül ki. A standard a C20A. bekezdés előtt új címmel egészül ki. Az áttekinthetőség kedvéért ezeket a bekezdéseket nem emeltük ki.
            LÍZINGBEVEVŐ
            
               Értékelés
            
            
               
                  Későbbi értékelés
               
            
            
               Lízingmódosítások
            
            
                     
                        46A.
                     
                     
                        A lízingbevevő gyakorlati megoldásként dönthet úgy, hogy nem értékeli, hogy a 46B. bekezdés szerinti feltételeknek megfelelő bérleti könnyítés a lízing módosítása-e. Az ilyen döntést hozó lízingbevevőnek ugyanolyan módon kell elszámolnia a bérleti könnyítésből eredő lízingfizetés-módosításokat, mint a jelen standard alkalmazásából eredő módosítás esetében tenné, ha a módosítás nem lízingmódosítás lenne.
                     
                  
                     
                        46B.
                     
                     
                        A 46A. bekezdés szerinti gyakorlati megoldás kizárólag azokra a bérleti könnyítésekre alkalmazandó, amelyeket a Covid19-világjárvány közvetlen következményeként nyújtanak, és kizárólag az összes alábbi feltétel teljesülése esetén:
                        
                                    a)
                                 
                                 
                                    a lízingfizetések módosítása következtében a lízing felülvizsgált ellenértéke lényegében megegyezik a módosítást közvetlenül megelőző lízingfizetéssel, vagy kevesebb annál;
                                 
                              
                                    b)
                                 
                                 
                                    a lízingfizetések csökkentése csak az eredetileg 2021. június 30-án vagy azt megelőzően esedékes fizetéseket érinti (egy bérleti könnyítés például akkor felelne meg ennek a feltételnek, ha az a 2021. június 30-án vagy azt megelőzően fizetendő lízingfizetések csökkentését, és az azt követően fizetendő lízingfizetések emelkedését eredményezné); valamint
                                 
                              
                                    c)
                                 
                                 
                                    a lízing egyéb feltételei nem változnak lényegesen.
                                 
                              
                  
               Közzététel
            
            
                     
                        60A.
                     
                     
                        Ha a lízingbevevő a 46A. bekezdés szerinti gyakorlati megoldást alkalmazza, köteles közzétenni:
                        
                                    a)
                                 
                                 
                                    hogy a gyakorlati megoldást alkalmazza a 46B. bekezdés szerinti feltételeknek megfelelő valamennyi bérleti könnyítésre, vagy ha azt nem minden ilyen bérleti könnyítésre alkalmazza, azon szerződések jellegére vonatkozó információkat, amelyek esetében a gyakorlati megoldást alkalmazza (lásd a (2) bekezdést); valamint
                                 
                              
                                    b)
                                 
                                 
                                    a beszámolási időszakra vonatkozóan az eredményben megjelenített összeget, hogy tükrözze azokat a bérleti könnyítésekből eredő lízingfizetés-módosításokat, amelyek tekintetében a lízingbevevő a 46A. bekezdés szerinti gyakorlati megoldást alkalmazza.
                                 
                              
                  
               
                  
                     C. függelék
                  
                  
                     Hatálybalépés napja és áttérés
                  
                  HATÁLYBALÉPÉS NAPJA
                  
                           
                              C1A.
                           
                           
                              A 2020 májusában kibocsátott, A Covid19-re tekintettel nyújtott bérleti könnyítések megjelölésű módosítás a standardot kiegészítette a 46A, 46B., 60A., C20A. és C20B. bekezdéssel. A lízingbevevőnek ezt a módosítást a 2020. június 1-jén vagy azt követően kezdődő éves beszámolási időszakokra kell alkalmaznia. A korábbi alkalmazás megengedett, beleértve a 2020. május 28-án közzétételre nem engedélyezett pénzügyi kimutatásokat is.
                           
                        ÁTTÉRÉS
                  
                     A lízingbevevők számára a Covid19-re tekintettel nyújtott bérleti könnyítések
                  
                  
                           
                              C20A.
                           
                           
                              A lízingbevevőnek visszamenőlegesen kell alkalmaznia a Covid19-re a tekintettel nyújtott bérleti könnyítéseket (lásd a C1A. bekezdést), a felhalmozott eredmény nyitóegyenlegének helyesbítéseként (vagy adott esetben a saját tőke más megfelelő komponenseként) megjelenítve e módosítás első alkalmazásának halmozott hatását azon éves beszámolási időszak kezdetén, amelyben a lízingbevevő először alkalmazza a módosítást.
                           
                        
                           
                              C20B.
                           
                           
                              Abban a beszámolási időszakban, amelyben a lízingbevevő először alkalmazza a Covid19-re tekintettel nyújtott bérleti könnyítést, a lízingbevevő nem köteles közzétenni az IAS 8 standard 28. bekezdésének (f) pontjában előírt információkat.